Καλημέρα σας

Σας ευχαριστώ για την πρόσκληση

Είμαι ιδιαίτερα χαρούμενος που βρίσκομαι ανάμεσά σας

Τα τελευταία 4,5 χρόνια γίνεται πολύς λόγος για την ψηφιακή Ελλάδα, την ψηφιακή μετάβαση, τον ψηφιακό μετασχηματισμό.

Τι σημαίνουν όμως όλα αυτά; Αν μπορούσα να το συμπυκνώσω σε μια φράση θα έλεγα ότι σημαίνει μια θετική αλλαγή στην ζωή των πολιτών αλλά και μια θετική επίδραση στη σχέση των πολιτών με το κράτος. Μια αλλαγή κουλτούρας στη προσέγγιση του Δημοσίου με τους πολίτες αλλά κυρίως μια αλλαγή στην ίδια τη ζωή των πολιτών. Oι πολίτες αποκτούν ποιότητα στη ζωή τους, εξοικονομούν χρόνο, έχουν ένα πιο φιλικό Δημόσιο δίπλα τους.

Κατέστη πλέον σαφές ότι η ψηφιοποίηση των υπηρεσιών δεν είναι μια διαδικασία που αφορά μόνο κώδικες ή τους ειδικούς της πληροφορικής, αφορά ολόκληρη την κοινωνία και κατά συνέπεια ακουμπά και επηρεάζει καταλυτικά τις ζωές όλων μας.

Εμείς στην Κοινωνία της Πληροφορίας είμαστε εδώ για να εξασφαλίσουμε ότι η διαδικασία αυτή, η διάδραση της κοινωνίας με τη νέα ψηφιακή εποχή θα έχει το μεγαλύτερο δυνατό θετικό αντίκτυπο για τις ζωές όλων.

Πριν από 4,5 χρόνια τέθηκε σε εφαρμογή το εθνικό σχέδιο του ψηφιακού μετασχηματισμού, με την Κοινωνία της Πληροφορίας να βρίσκεται στο επίκεντρο ως κεντρικός κόμβος του Υπουργείου Ψηφιακής Διακυβέρνησης στην ωρίμανση, ανάπτυξη και υλοποίηση των μεγάλων έργων.

Το πρώτο τεράστιο βήμα έγινε και στέφθηκε με επιτυχία. Παρά την αρχική δυσπιστία και την γενικότερη αντίληψη που κυριαρχούσε ότι τίποτα δεν μπορούσε να αλλάξει και ότι η γραφειοκρατία είναι ένα ανίκητο «τέρας».

Η πληροφορία, η γνώση και η πρόσβαση σε αυτά καθίστανται κεντρικά στοιχεία για την οικονομία, την πολιτική, τον πολιτισμό και την κοινωνική ζωή και στη Κοινωνία της Πληροφορίας προσπαθούμε να τα κάνουμε κτήμα για κάθε πολίτη.

Με όσα έγιναν τα τελευταία χρόνια αποδείχθηκε ότι είναι όλα είναι δυνατά. Πλέον η ψηφιακή πρόοδος της Ελλάδας είναι μια πραγματικότητα που δεν μπορεί να αμφισβητηθεί, αποτυπώνεται στις αλληλεπιδράσεις πολιτών και επιχειρήσεων με το κράτος και αναγνωρίζεται σε διεθνή κλίμακα.

Καταφέραμε πάντα υπό την καθοδήγηση του Υπουργείου και με την συνεργασία όλων των εμπλεκομένων φορέων να βάλουμε την χώρα στην τροχιά του ψηφιακού μετασχηματισμού. Στο σύνθημα μας… #TransformingGreece…

Συντελέσαμε καθοριστικά στην επέκταση του Gov.gr. Ήδη έχουμε καταφέρει να ψηφιοποιήσουμε περισσότερες από 1.000 υπηρεσίες, εφαρμόζοντας αποτελεσματικές κυβερνητικές αποφάσεις και χρησιμοποιώντας πόρους από το Εθνικό Σχέδιο Ανάκαμψης και Ανθεκτικότητας Ελλάδα 2.0. Πλέον στο Gov.gr, το οποίο έχει καθιερωθεί στη συνείδηση του κόσμου υπάρχουν 1600 παρεχόμενες υπηρεσίες στους πολίτες που τους διευκολύνει στις συναλλαγές τους με το κράτος.

Ο τελικός μας στόχος είναι η ψηφιοποίηση 4.000 ακόμη, μέσα στα επόμενα 4 χρόνια, γεφυρώνοντας έτσι τη διαφορά με τον ευρωπαϊκό μέσο όρο.

Παράλληλα προκηρύξαμε περισσότερους από 250 διαγωνισμούς από το 2019 έως σήμερα (199 συμβασιοποιημένοι) και μόλις 5 από αυτούς (ποσοστό 1,99%) οδηγήθηκαν σε κάποια νομική προσφυγή. Διαχειριζόμαστε περίπου 380 έργα σε διάφορες φάσεις ωριμότητας η πλειονότητα των οποίων χρηματοδοτείται από το «Εθνικό Σχέδιο Ανάκαμψης και Ανθεκτικότητας, Ελλάδα 2.0».

Πλέον από τον σχεδιασμό περνάμε στην υλοποίηση, το οποίο αποτελεί και το πιο σημαντικό κομμάτι αυτής της εθνικής προσπάθειας.

Επικεντρωνόμαστε λοιπόν στο επόμενο και βασικό στάδιο που είναι η επίτευξη των στόχων που εξυπηρετεί η στρατηγική της εταιρείας. Στόχοι που δεν είναι άλλοι από την επιτυχή υλοποίηση των μεγάλων ψηφιακών έργων, που σχεδίασε και προκήρυξε σε καταλυτικούς τομείς της ελληνικής κοινωνίας για τον ψηφιακό μετασχηματισμό η ΚτΠ έγκαιρα και αποτελεσματικά.

Σίγουρα ο συντελεστής δυσκολίας αυτής της προσπάθειας είναι ιδιαίτερα υψηλός όμως έχουμε πλέον τα εχέγγυα για να τα καταφέρουμε.

Όπως δήλωσε πρόσφατα και ο Υπουργός, κ. Παπαστεργίου η ΚτΠ έχει ένα τεράστιο όγκο δουλειάς και σε μεγάλο βαθμό από την επιτυχία της εξαρτάται η ψηφιακή μετάβαση της χώρας.

Σε αυτό απαιτείται και η οριζόντια συνεργασία φορέων, οργανισμών και υπουργείων με τον συντονισμό της Κοινωνίας της Πληροφορίας

Κατά συνέπεια η ψηφιοποίηση του δημοσίου έχει δρομολογηθεί με τα έργα που έχει προκηρύξει η Κοινωνία της Πληροφορίας (ΚτΠ). Όμως, πλέον δεν είναι μόνο αυτό το ζητούμενο.

Για τις κυβερνήσεις και τις εταιρείες τεχνολογίας το πιο σημαντικό σήμερα είναι η Τεχνητή Νοημοσύνη (ΤΝ). Το πως θα δημιουργήσουμε το πλαίσιο για την ΤΝ και πως θα τοποθετήσουμε ένα κράτος μέσα στο πλαίσιο αυτό.

Η κουβέντα για την τεχνητή νοημοσύνη έχει μεγαλώσει πολύ μέσα στο 2023 και όλοι καταλαβαίνουμε ότι αποτελεί μια μεγάλη ευκαιρία.

Η Συμβουλευτική Επιτροπή Τεχνητής Νοημοσύνης, η οποία συστάθηκε υπό τον Πρωθυπουργό Κυριάκο Μητσοτάκη και την Προεδρία της Κυβέρνησης αυτήν ακριβώς τη δουλειά θα κάνει, θα μας υποδείξουν κορυφαίοι επιστήμονες του κλάδου της που αλλού μπορούμε να κοιτάξουμε, να ψάξουμε για να βρούμε λύσεις.

Η σε πρώτη ανάγνωση κατά συνέπεια προσέγγιση είναι οτι το AI Gov, στην ουσία αποτελεί έναν ψηφιακό βοηθό ο οποίος μπορεί να μας βοηθήσει, ακόμα κι αν δεν ξέρουμε ακριβώς τι είναι αυτό το οποίο ψάχνουμε, πληκτρολογώντας ή εκφωνώντας σε φυσική γλώσσα στο gov.gr προκειμένου να μας οδηγήσει το ίδιο στα ψηφιακά μονοπάτια επίλυσης του προβλήματος.

Πιστεύω ότι η τεχνολογία μπορεί και πρέπει να είναι βοηθός και αρωγός στη ζωή μας. Η ΑΙ θεωρώ ότι θα κάνει θαύματα τα επόμενα χρόνια στην Υγεία, κυρίως. Θα μπορέσει να βοηθήσει να χαραχθούν νέες στρατηγικές για το Δημόσιο, για τη δημόσια υγεία, για τα θέματα ασφάλειας της χώρας, για την Παιδεία.

Η τεχνητή νοημοσύνη μπορεί να χρησιμοποιηθεί για την ανάλυση μεγάλου όγκου δεδομένων για τη λήψη αποφάσεων, τον εντοπισμό των τάσεων και τη βελτιστοποίηση των διαδικασιών αλλά αν θέλετε να το προχωρήσουμε και σε πιο συγκεκριμένα ζητήματα στο θέμα της δημόσιας υγείας. Η τεχνητή νοημοσύνη μπορεί να χρησιμοποιηθεί για την πρόβλεψη επιδημιών, τη διαχείριση υγειονομικών δεδομένων και την ανάπτυξη προσωποποιημένων θεραπειών.

Η Κοινωνία της Πληροφορίας ήδη μέσα από την υλοποίηση των έργων, που ολοκληρώθηκαν πρόσφατα προχωρά στην ενσωμάτωση της τεχνητής νοημοσύνης στην υπηρεσία των πολιτών.

Όπως στην Εθνική Πύλη Κωδικοποίησης, τον μετασχηματισμό των διαδικασιών προξενικών υπηρεσιών τον οποίο ολοκληρώσαμε και παρουσιάσαμε την προηγούμενη εβδομάδα , το Ψηφιακό Κέντρο Ενημέρωσης το οποίο επίσης παρουσιάσαμε πριν λίγες μέρες ολοκληρωμένο και βέβαια στην εμβληματική μεταρρύθμιση της δικαιοσύνης (E – Justice).

Κλείνοντας θα ήθελα να καταθέσω και ένα προβληματισμό. Η ψηφιακή ανισότητα θα είναι το νέο μεγάλο διακύβευμα που θα επηρεάζει και ολόκληρη την ψηφιακή διακυβέρνηση, η ισότιμη πρόσβαση στη ψηφιακή εποχή είναι ένα στοίχημα που όλες και όλοι μαζί πρέπει να κερδίσουμε.